Γνωμοδότηση της Οικονομικής και Κοινωνικής Επιτροπής για

- την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών: Προς μια Κοινοτική Στρατηγική - πλαίσιο για την ισότητα των φύλων (2001-2005)" και

- την "Πρόταση απόφασης του Συμβουλίου περί του προγράμματος που αναφέρεται στην Κοινοτική Στρατηγική - πλαίσιο για την ισότητα μεταξύ ανδρών και γυναικών (2001-2005)"

(2001/C 116/17)

Στις 24 Ιουλίου 2000 και σύμφωνα με το άρθρο 262 της Συνθήκης για την ίδρυση της Ευρωπαϊκής Κοινότητας, το Συμβούλιο απεφάσισε να ζητήσει τη γνωμοδότηση της Οικονομικής και Κοινωνική Επιτροπής για την ανωτέρω πρόταση.

Το τμήμα απασχόλησης, κοινωνικών υποθέσεων και δικαιωμάτων του πολίτη στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή τους στις 14 Νοεμβρίου 2000 με βάση την εισηγητική έκθεση της κ. Wahrolin.

Κατά τη 377η σύνοδο ολομέλειας (συνεδρίαση της 30ης Νοεμβρίου 2000), η Οικονομική και Κοινωνική Επιτροπή υιοθέτησε με 70 ψήφους υπέρ, μία κατά και 10 αποχές την ακόλουθη γνωμοδότηση.

1. Εισαγωγή

1.1. Στις 7 Ιουνίου 2000, η Ευρωπαϊκή Επιτροπή υπέβαλε πρόταση για μια Κοινοτική Στρατηγική - πλαίσιο όσον αφορά την ισότητα των φύλων για την περίοδο 2001-2005. Από τότε που το άρθρο 119 της Συνθήκης της Ρώμης καθιέρωσε την αρχή της ίσης αμοιβής για την ίδια εργασία, η Επιτροπή εφαρμόζει μια μακροπρόθεσμη πολιτική βελτίωσης της ισότητας μεταξύ ανδρών και γυναικών εντός της Κοινότητας. Με την πάροδο του χρόνου, δημιουργήθηκε ένα ευρύ κεκτημένο κατόπιν μιας σειράς αποφάσεων του Ευρωπαϊκού Δικαστηρίου για υποθέσεις σχετικά με την ισότητα των δύο φύλων. Από το 1981, η Ευρωπαϊκή Ένωση εφαρμόζει επίσης ειδικά προγράμματα για την ισότητα μεταξύ ανδρών και γυναικών. Το τρέχον πρόγραμμα λήγει το Δεκέμβριο του 2000.

1.2. Η πρόταση της Επιτροπής υποβλήθηκε στο πλαίσιο του άρθρου 3.2 της Συνθήκης του Άμστερνταμ.

1.3. Η προτεινόμενη στρατηγική αφορά πέντε βασικούς τομείς των πολιτικών ισότητας των φύλων:

- την οικονομική ζωή,

- την ίση συμμετοχή και εκπροσώπηση,

- τα κοινωνικά δικαιώματα,

- την καθημερινή ζωή, και

- τους ρόλους και τα στερεότυπα των δύω φύλων.

1.4. Η στρατηγική βασίζεται σε δύο πυλώνες: σε μια προβλεπτική πολιτική (mainstreaming, δηλαδή ένταξη του θέματος της ισότητας των δύο φύλων σε όλες τις κοινοτικές πολιτικές) και δραστικές ενέργειες (θετικά μέτρα). Επιπλέον, προβλέπει ένα ειδικό πρόγραμμα υποστήριξης για τον αυξημένο συντονισμό μεταξύ των διάφορων τομέων πολιτικής που αφορούν τις ίσες ευκαιρίες. Η εν λόγω στρατηγική αφορά επίσης τη διεύρυνση και την ισότητα των φύλων στα πλαίσια των πολιτικών ενίσχυσης.

1.5. Η Επιτροπή προτείνει να χρηματοδοτηθεί το πρόγραμμα υποστήριξης στο πλαίσιο μιας ειδικής γραμμής του προϋπολογισμού (B3-4012).

2. Γενικές παρατηρήσεις

2.1. Η Οικονομική και Κοινωνική Επιτροπή επικροτεί την πρόταση της Επιτροπής και θα ήθελε συγκεκριμένα να τονίσει τα οφέλη που προκύπτουν από το συνδυασμό της ένταξης του θέματος σε όλες τις κοινοτικές πολιτικές με δραστικά μέτρα.

2.2. Η ΟΚΕ υποστηρίζει την πρόταση της Επιτροπής για τη θέσπιση μιας χωριστής γραμμής του προϋπολογισμού για το πρόγραμμα υποστήριξης, για την ένταξη της διάστασης του φύλου στη διεύρυνση και στα μέτρα ενίσχυσης. Η ΟΚΕ επικροτεί τη δυνατότητα ενίσχυσης των ΜΚΟ κατά 80 % και πλέον. Ταυτόχρονα, η ΟΚΕ επικρίνει το ύψος του προτεινόμενου προϋπολογισμού. Έστω και αν ληφθεί υπόψη ότι η εν λόγω γραμμή του προϋπολογισμού αφορά μόνο τα μέτρα για την ισότητα, ένα πρόγραμμα της σημασίας αυτής θα έπρεπε να διαθέτει μεγαλύτερους πόρους για να έχει ανάλογα αποτελέσματα.

2.3. Η ΟΚΕ κρίνει ότι τόσο η νομοθεσία όσο και η πληροφόρηση αποτελούν βασικά εργαλεία. Η νομοθεσία στον τομέα αυτό πρέπει να αξιολογηθεί και να αναθεωρηθεί για να ανταποκρίνεται στις σημερινές απαιτήσεις.

2.4. Η ΟΚΕ διατυπώνει παρακάτω τις παρατηρήσεις της για τα διάφορα κεφάλαια της πρότασης της Επιτροπής.

3. Ειδικές παρατηρήσεις

3.1. Ισότητα μεταξύ ανδρών και γυναικών στην οικονομική ζωή

3.1.1. Οι ίσες δυνατότητες στην εργασία και στην εξασφάλιση των προς το ζην αποτελούν βασικό παράγοντα για την επίτευξη της ισότητας των δύο φύλων. Αυτό συμφωνεί απόλυτα με τη στρατηγική απασχόλησης της ΕΕ και με τα συμπεράσματα του Ευρωπαϊκού Συμβουλίου της Λισσαβώνας, όπου ορίσθηκε ως στόχος η αύξηση του σημερινού μέσου όρου απασχόλησης των γυναικών από 51 % σε 60 % και πλέον το 2010. Η ισότητα των δύο φύλων αποτελεί τον τέταρτο πυλώνα της στρατηγικής απασχόλησης, στις δε ετήσιες Συνόδους Κορυφής μετά εκείνη της Λισσαβώνας, οι γυναίκες και η έμμισθη απασχόλησής τους έχουν καταλάβει μια οριστική θέση στο πολιτικό γίγνεσθαι. Η ΟΚΕ θα επιθυμούσε, όπως και η Επιτροπή, να τονίσει τη σημασία που έχει η πρόθεση της ισότητας των δύο φύλων στην οικονομική ζωή. Η ισότητα μεταξύ ανδρών και γυναικών πρέπει να θεωρείται ως παράγοντας της παραγωγικότητας. Είναι απόλυτα σαφές ότι οι γυναίκες πρέπει να έχουν πρόσβαση στην αγορά εργασίας για να επιτύχει η ΕΕ την οικονομική ανάπτυξη που είναι απαραίτητη για τη διατήρηση τόσο των κοινωνικών όσο και των συνταξιοδοτικών συστημάτων της. Η ισότητα είναι σημαντική για την παραγωγικότητα σε μια Ευρώπη όπου οι ηλικιωμένοι θα αντιπροσωπεύουν ένα όλο και μεγαλύτερο ποσοστό του πληθυσμού· και για να είναι η Ευρώπη ικανή να διατηρήσει το επίπεδο κοινωνικής προστασίας της θα πρέπει να δοθεί στις γυναίκες η δυνατότητα συμβάλουν και αυτές στην οικονομία μέσω της έμμισθης απασχόλησής τους.

3.1.1.1. Η ΟΚΕ θα ήθελε να τονίσει ιδιαίτερα τα συμπεράσματα της Λισσαβόνας όσον αφορά τη διευκόλυνση του συμβιβασμού εργασίας και οικογενειακής ζωής. Μια προϋπόθεση για να μπορούν οι γυναίκες να αναλάβουν έμμισθη απασχόληση είναι, αφενός μεν, να αναλάβουν οι άντρες το μέρος της ευθύνης τους κατ' οίκον, για τη φροντίδα των παιδιών και τη μέριμνα των ηλικιωμένων, αφετέρου δε, να αναπτυχθεί σε ικανοποιητικό επίπεδο η παιδική μέριμνα και η μέριμνα των ηλικιωμένων, καθώς επίσης και το δικαίωμα για ευέλικτη γονική άδεια. Αποτελεί ευθύνη της κοινωνίας να μπορούν τόσο οι γυναίκες όσο και οι άνδρες να συνδυάζουν την ιδιότητα του γονέα με την έμμισθη απασχόληση.

3.1.2. Η ΟΚΕ θα επιθυμούσε προκειμένου να αναφέρει ότι οι γυναίκες με ειδικές ανάγκες εκπροσωπούνται ανεπαρκώς στην αγορά εργασίας, χρειάζονται δε μέτρα για την αύξηση της συχνότητας εργασίας των γυναικών.

3.1.3. Η ΟΚΕ επικροτεί την πρόταση της Επιτροπής για αναθεώρηση των συστημάτων φορολογικών ελαφρύνσεων με στόχο την άρση των εμποδίων στην πρόσβαση των γυναικών στην αγορά εργασίας.

3.1.4. Η ενθάρρυνση της δια βίου εκμάθησης και της πρόσβασης σε δραστήρια μέτρα στην αγορά εργασίας έχουν βασική σημασία στο πλαίσιο αυτό. Αυτό ισχύει κυρίως για τον ταχέως αναπτυσσόμενο τομέα των τεχνολογιών πληροφόρησης. Η ΟΚΕ θα ήθελε να ενθαρρύνει τα κράτη μέλη να ενισχύσουν τον επαγγελματικό προσανατολισμό και να βελτιώσουν την κατάρτιση των ενήλικων, κυρίως δε των γυναικών που επιστρέφουν στην αγορά εργασίας.

3.1.5. Η πρόσβαση σε αξιόπιστα στατιστικά στοιχεία αποτελεί σημαντικό εργαλείο για την προώθηση της ισότητας των δύο φύλων. Συνεπώς, η ΟΚΕ επικροτεί ιδιαίτερα την προτεινόμενη περαιτέρω ανάπτυξη και συντονισμό των εθνικών στατιστικών συστημάτων, ώστε να καταστούν δυνατές σχετικές συγκρίσεις και έλεγχος των δεδηλωμένων στόχων της ευρωπαϊκής στρατηγικής στον τομέα της απασχόλησης.

3.1.6. Η ΟΚΕ σημειώνει με ικανοποίηση την πρόταση για βελτιωμένη χρησιμοποίηση των πόρων των Διαρθρωτικών Ταμείων για την προώθηση της ισότητας μεταξύ ανδρών και γυναικών.

3.1.7. Η ΟΚΕ τονίζει τη σημασία του προτεινόμενου επιχειρησιακού στόχου της Επιτροπής που αφορά συγκεκριμένα την ανάπτυξη στρατηγικών για την ενθάρρυνση της ένταξης της διάστασης του φύλου σε όλες τις κοινοτικές πολιτικές που έχουν επίδραση στη θέση των γυναικών στην οικονομία, π.χ. στη δημοσιονομική, χρηματοπιστωτική, οικονομική και εκπαιδευτική πολιτική, στην πολιτική μεταφορών, στην πολιτική έρευνας και στην κοινωνική πολιτική. Η ΟΚΕ προσβλέπει στην επιτυχή υλοποίηση του στόχου αυτού.

3.1.8. Ο διάλογος με τις επιχειρήσεις και ιδιαίτερα η συνεργασία με τους κοινωνικούς εταίρους αποτελούν επίσης μια εξαιρετική πρόταση την οποία η ΟΚΕ υποστηρίζει.

3.1.9. Η ΟΚΕ θα ήθελε να επιστήσει την προσοχή της Επιτροπής στο γεγονός ότι χρειάζονται πιο συγκεκριμένες προτάσεις για την ανάληψη δράσεων ώστε να επινοηθούν μέθοδοι για την αξιολόγηση και τον έλεγχο των επιδράσεων που έχουν στα επίπεδα απασχόλησης των γυναικών π.χ. οι αποφάσεις που λαμβάνονται στα πλαίσια της φορολογικής, της οικονομικής και της χρηματοπιστωτικής πολιτικής. Είναι επίσης σημαντικό να εξεταστεί με ποιο τρόπο εφαρμόζεται η νομοθεσία, κυρίως όσον αφορά τις ίσες αμοιβές και την ισότιμη πρόσβαση στην αγορά εργασίας, καθώς επίσης και να μεταδίδονται στα διάφορα κράτη μέλη οι πληροφορίες για τις εργασίες της Επιτροπής στον τομέα αυτό.

3.2. Ίση συμμετοχή και εκπροσώπηση

3.2.1. Οι προτεινόμενες δράσεις της Επιτροπής για τη βελτίωση της ισορροπίας των δύο φύλων στη διαδικασία λήψης πολιτικών αποφάσεων, είναι πολύ σημαντικές. Αυτό συμφωνεί απόλυτα με την πολιτική των Οργάνων της ΕΕ για αύξηση της συμμετοχής των γυναικών στη διαδικασία λήψης αποφάσεων.

3.2.2. Η ΟΚΕ υποστηρίζει το στόχο της βελτίωσης της ισορροπίας μεταξύ ανδρών και γυναικών στη διαδικασία λήψης οικονομικών και κοινωνικών αποφάσεων, καθώς επίσης και τις προτεινόμενες δράσεις, ιδίως δε εκείνες που αφορούν την κατάρτιση στατιστικών για τις γυναίκες που συμμετέχουν στη διαδικασία λήψης αποφάσεων στους τομείς αυτούς. Όπως τονίσθηκε σε προηγούμενη γνωμοδότηση(1), χρειάζονται στατιστικά στοιχεία ιδίως όσον αφορά την ιδιωτική οικονομική ζωή. Τα κράτη μέλη πρέπει να ενθαρρυνθούν για να συλλέξουν στοιχεία του είδους αυτού.

3.2.3. H OKE πιστεύει ότι διάφορα είδη προγραμμάτων υποστήριξης μπορούν να διαδραματίσουν σημαντικό ρόλο στην προώθηση της εκπροσώπησης των γυναικών.

3.2.4. Η ΟΚΕ επιδοκιμάζει ιδιαίτερα τα προτεινόμενα προγράμματα υποστήριξης για την αύξηση των θεσμικών και λειτουργικών δυνατοτήτων των αναπτυσσόμενων χωρών, και επικροτεί ανεπιφύλακτα την πρόταση να ενταχθεί η διάσταση του φύλου στις πολιτικές ενίσχυσης, καθώς επίσης και στις σχέσεις με τις υποψήφιες χώρες.

3.2.5. Η ΟΚΕ κρίνει ότι είναι σημαντικό να βελτιωθεί η ισορροπία μεταξύ των δύο φύλων όχι μόνο εντός της Επιτροπής, αλλά και σε όλα τα κοινοτικά όργανα.

3.3. Κοινωνικά δικαιώματα

3.3.1. Η ΟΚΕ κρίνει ότι τόσο οι συμβάσεις όσο μια η κοινωνική νομοθεσία, π.χ. όσον αφορά τη γονική άδεια, την προστασία της μητρότητας, το ωράριο, τις συμβάσεις μερικού και σταθερού χρόνου, είναι σημαντική για την ισότητα μεταξύ ανδρών και γυναικών. Συνεπώς, είναι σημαντικό να παρακολουθείται ο τρόπος εφαρμογής στα κράτη μέλη της σχετικής κοινοτικής νομοθεσίας.

3.3.2. Η ΟΚΕ κρίνει ότι χρειάζονται τόσο οδηγίες που αυξάνουν τη νομική ασφάλεια, όσο και πληροφόρηση και συνειδητοποίηση στον τομέα. Διάφορες χώρες και περιοχές, όπως επίσης και διάφορες γενεές έχουν διαφορετικές απόψεις. Για να διαμορφωθεί η κατάλληλη νοοτροπία χρειάζεται να συμβαδίζουν η νομοθεσία με την πληροφόρηση. Εν προκειμένω μπορούν να διαδραματίσουν σημαντικό ρόλο και οι κοινωνικοί εταίροι.

3.3.3. Η ΟΚΕ επικροτεί την πρωτοβουλία της Επιτροπής να υποβάλει πρόταση με βάση το άρθρο 13, το οποίο δεν εξετάζει μόνο τομείς που αφορούν την αγορά εργασίας, αλλά να λαμβάνει επίσης υπόψη και άλλους τομείς, πράγμα που συμφωνεί με τα όσα ζητούνται στη γνωμοδότηση για την οδηγία σχετικά με την καταπολέμηση της εισαγωγής διακρίσεων λόγω φυλετικής ή εθνικής προελεύσεως(2).

3.3.4. Η ΟΚΕ επικροτεί ιδιαίτερα την πρόταση για την ένταξη της διάστασης του φύλου σε όλες τις κοινοτικές πολιτικές στα πλαίσια των νέων και ενισχυμένων μορφών συνεργασίας όσον αφορά την κοινωνική πρόνοια και την καταπολέμηση του κοινωνικού αποκλεισμού. Είναι σημαντικό να υπάρχουν εν προκειμένω περισσότερες λεπτομέρειες σχετικά με τους στόχους της πολιτικής παροχής ενίσχυσης.

3.4. Καθημερινή ζωή των πολιτών

3.4.1. Η ισότητα αποτελεί θέμα των ανθρωπίνων δικαιωμάτων που αφορά επίσης τις γυναίκες και τα κορίτσια, συνιστά δε βασική ελευθερία για τους άνδρες και τις γυναίκες, ανεξάρτητα από την φυλετική ή εθνική προέλευση, τη θρησκεία ή τις πεποιθήσεις, την αναπηρία, την ηλικία ή το σεξουαλικό προσανατολισμό.

3.4.2. Η ΟΚΕ επικροτεί την πρόταση της Επιτροπής για περισσότερη πληροφόρηση και κατάρτιση όσον αφορά τα ανθρώπινα δικαιώματα των γυναικών τόσο στην ΕΕ όσο και στις υποψήφιες χώρες. Ενώ η ΟΚΕ επιδοκιμάζει το ενδιαφέρον που επιδεικνύεται τις γυναίκες που αποτελούν το αντικείμενο πολλαπλών διακρίσεων, θα ήθελε να επισημάνει ότι το θέμα αυτό δεν αφορά μόνο τις μετανάστριες και τα μέλη των εθνικών ενοτήτων, αλλά και τα άτομα με ειδικές ανάγκες.

3.4.3. Η ΟΚΕ θεωρεί ως ιδιαίτερα σημαντικές τις προτάσεις για την επίσπευση των μέτρων με στόχο την καταπολέμηση της βίας κατά των γυναικών και της σωματεμπορίας. Η ΟΚΕ θα ήθελε να τονίσει την ανάγκη να προωθηθούν τα προγράμματα Daphne και STOP, αλλά θα ήθελε να επιστήσει την προσοχή της Επιτροπής στην ανάγκη να επικεντρωθεί περισσότερο το ενδιαφέρον στις αιτίες της κακομεταχείρισης. Είναι αναγκαίο να αναζητηθούν μακροπρόθεσμες λύσεις για την καταπολέμηση της ψυχικής και σωματικής βίας, καθώς επίσης και για την παροχή βοήθειας και προστασίας στα θύματα. Είναι δύσκολο να υιοθετηθούν τα κατάλληλα μέτρα καταπολέμησης του φαινομένου αυτού, εάν δεν υπάρχουν αξιόπιστες απαντήσεις όσον αφορά τους λόγους που οδηγούν στην κακομεταχείριση.

3.5. Οι ρόλοι και τα στερεότυπα των δύο φύλων

3.5.1. Οι αρνητικές και στερεότυπες εικόνες για τις γυναίκες, ιδίως στα μέσα μαζικής ενημέρωσης και στο εκπαιδευτικό υλικό, επηρεάζουν ιδίως τους νέους και επιτείνουν τα προβλήματα ισότητας στην κοινωνία. Συνεπώς, κατά τη γνώμη της ΟΚΕ, οι προσπάθειες για την αλλαγή νοοτροπίας πρέπει να γίνονται ήδη από το σχολείο.

3.5.2. Η ΟΚΕ επικροτεί την πρόταση για ένταξη της διάστασης του φύλου στα εκπαιδευτικά προγράμματα και πρωτοβουλίες της Κοινότητας. Η ΟΚΕ επιδοκιμάζει επίσης τα σχέδια για βελτίωση της εικόνας των γυναικών στο ευρωπαϊκό οικοδόμημα και στον ευρωπαϊκό πολιτισμό.

3.5.3. Τα μέσα μαζικής ενημέρωσης θα πρέπει να λάβουν μέτρα για την αλλαγή του τρόπου παρουσίασης των γυναικών. Είναι ενδιαφέρουσα και σημαντική η πρόταση της Επιτροπής να προωθηθούν ο διάλογος στον τομέα αυτό και η ανταλλαγή απόψεων και καλών πρακτικών με τους εκπροσώπους των μέσων μαζικής ενημέρωσης. Ταυτόχρονα η Επιτροπή θα πρέπει να βελτιώσει την πληροφόρηση για τις προσπάθειες που έχουν ήδη αναληφθεί στον τομέα αυτό.

4. Συμπεράσματα

Η ΟΚΕ θα επιθυμούσε εν κατακλείδι να εκφράσει την ικανοποίησή της όσον αφορά την πρόταση της Επιτροπής για ένα πρόγραμμα υποστήριξης και ειδικότερα για την πρόθεση να ενταχθεί η διάσταση του φύλου σε όλες τις κοινοτικές πολιτικές. Συνεπώς, η ΟΚΕ προσβλέπει και ελπίζει ότι τα κράτη μέλη θα ακολουθήσουν την προσέγγιση αυτή και ότι οι μελλοντικές προτάσεις της Επιτροπής θα διαπνέονται από το ίδιο πνεύμα.

Δεδομένου ότι η ΟΚΕ είναι εκπρόσωπος των οργανώσεων της κοινωνίας των πολιτών, θα πρέπει να τονίσουμε επίσης την ανάγκη να συμμετέχουν και οι διαφόρων ειδών ΜΚΟ στις εργασίες για την προώθηση της ισότητας των φύλων. Οι ΜΚΟ διαδραματίζουν καθοριστικό ρόλο στην επίτευξη του στόχου αυτού.

Η ΟΚΕ θα ήθελε επίσης να αναφερθεί, μεταξύ άλλων, και στις προηγούμενες γνωμοδοτήσεις της για το τέταρτο πρόγραμμα σχετικά με την ισότητα των δύο φύλων(3), το πρόγραμμα Daphne(4), την οδηγία για την καταπολέμηση της εισαγωγής διακρίσεων λόγω φυλετικής ή εθνικής προέλευσης(5) και τη συνέχεια που δόθηκε στην τέταρτη διάσκεψη του ΟΗΕ για τις γυναίκες(6), όπου η ΟΚΕ εξέφρασε τις απόψεις της για την ισότητα μεταξύ των ανδρών και γυναικών.

Βρυξέλλες, 30 Νοεμβρίου 2000.

O Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ C 368 της 20.12.1999.

(2) EE C 204 της 18.7.2000, σ. 82-90.

(3) ΕΕ C 39 της 12.2.1996.

(4) ΕΕ C 169 της 16.6.1999.

(5) EE C 204 της 18.7.2000, σ. 82-90.

(6) ΕΕ C 168 της 16.6.2000, σ. 42.

ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία απορρίφθηκε κατά τη συζήτηση, αλλά έλαβε το 1/4 τουλάχιστον των ψήφων.

Άρθρο 3.1.1.1

Να προστεθεί το ακόλουθο νέο κείμενο:

"Η ΟΚΕ τονίζει ιδιαιτέρως τα τελικά συμπεράσματα της Λισσαβόνας για τη διευκόλυνση του συνδυασμού της επαγγελματικής και της οικογενειακής ζωής. Προϋπόθεση για την επίτευξη ενός υψηλότερου ποσοστού απασχόλησης των γυναικών είναι ένας συντροφικός καταμερισμός καθηκόντων για τη φροντίδα του σπιτιού, των παιδιών και των ηλικιωμένων. Πάνω απ' όλα, η ΟΚΕ είναι της γνώμης ότι οι γονείς διαδραματίζουν έναν αναντικατάστατο ρόλο για τη φροντίδα και τη διαπαιδαγώγηση των παιδιών. Πρέπει, συνεπώς, να είναι σε θέση να συνδυάσουν την επαγγελματική με την οικογενειακή ζωή τους. Εδώ πρέπει να δημιουργηθούν οι απαραίτητες προϋποθέσεις από την άποψη της οργάνωσης της εργασίας, π.χ. με την εφαρμογή ελαστικών ωραρίων, με μέσα όπως η γονική άδεια, η μερική απασχόληση κ.λπ. Η θέσπιση νομοθετικών μέτρων δεν επαρκεί, αλλά πρέπει και η οικονομία να αναλάβει συγκεκριμένες ευθύνες.

Μια περαιτέρω προϋπόθεση του συνδυασμού της επαγγελματικής και της οικογενειακής ζωής είναι η διεύρυνση της φροντίδας για τα παιδιά και τους ηλικιωμένους. Εάν η φροντίδα για τα παιδιά είναι μια κοινωνική αποστολή που βαρύνει εξίσου και τους δύο γονείς, το ίδιο απαραίτητη είναι και η διεύρυνση της φροντίδας με τη μορφή συνοδευτικών και συμπληρωματικών μέτρων, επειδή σε πολλές περιπτώσεις τα οικονομικά αδιέξοδα εμποδίζουν το συνδυασμό της επαγγελματικής και της οικογενειακής ζωής και επειδή υπάρχει ένας διαρκώς αυξανόμενος αριθμός μονογονεϊκών οικογενειών."

Αιτιολογία

Στο κείμενο της γνωμοδότησης δεν τονίζονται επαρκώς οι προσπάθειες που πρέπει να γίνουν για να επιτραπεί κυρίως στους γονείς να ασχοληθούν με τη φροντίδα των παιδιών.

Αποτέλεσμα της ψηφοφορίας

Ψήφοι υπέρ: 20, ψήφοι κατά: 49, αποχές: 10.